**Konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem”**

**2023. gada vadlīnijas**

(Rīgas domes Izglītības, kultūras un sporta departamenta 02.02.2023. nolikums Nr.DIKS-22-17-nos)

|  |  |  |  |  |
| --- | --- | --- | --- | --- |
| **Nr.**  **p.k.** | **Konkursa tematiskās sadaļas** | **Pieteikumu iesniegšanas termiņi un pasākumu programmu apraksts** | **Līdzfinansējuma grupa**  (saskaņā ar Nolikuma 3.4. apakšpunktu) | **\*Plānotais finansējuma apjoms**  (*euro*) |
| **Pieteikumu iesniegšana**  **Konkursa 1. tematiskajā sadaļā**  **līdz 2023. gada 8. maija plkst. 12.00** | | | | |
| 1. | 2023. gada Rīgas vasaras kultūras programmas pasākumi  (no 10. jūlija līdz 31. augustam) | Daudzveidīgi un plašai mērķauditorijai, t.sk. ģimeņu un bērnu, jauniešu auditorijai paredzēti kultūras pasākumi publiskajā ārtelpā pilsētas centrālajā daļā un apkaimēs saskaņā ar pasākumu programmas aprakstu **(Vadlīniju 1. pielikums).** | **“B” grupa** | **300 000** |
| **“D”, “E” grupa** | **200 000** |

Piedāvātie pasākumi var tikt īstenoti pilnā vai daļējā apjomā kā atsevišķi pasākumi, kā arī var tikt integrēti citos tematisko programmu pasākumos.

Levite 67043689

Ermansone 67043649

Konkursa “Līdzfinansējums privātpersonu organizētajiem Rīgas kultūras pasākumu kalendāra pasākumiem”

tematiskās sadaļas “2023. gada Rīgas vasaras kultūras programma”

**Pasākuma programma/ apraksts**

Pasākumu norises laiks

**no** **2023. gada 10. jūlija līdz 2023. gada 31. augustam**

2023. gada Rīgas vasaras kultūras programma (turpmāk – Programma) iecerēta kā daudzveidīgu pasākumu kopums divu mēnešu garumā no 2023. gada 10. jūlija līdz 2023. gada 1. septembrim, turpinot 2022. gadā aizsākto “Rīgas drosmes un prieka vasaras” koncepciju. Par “Rīgas drosmes un prieka vasaras” pamatu izvirzīts galvenais svētku motīvs “Drosme un prieks dzimst, kad satiekamies” īpašu akcentu šogad liekot uz vēstījumu “Mēs aizstāvam citus viņu cīņās par brīvību, jo zinām, ka tā ir arī mūsējā”.

Programmas mērķis ir turpināt laikmetīgu un starpdisciplināru kultūras pasākumu norisi dažādās Rīgas apkaimēs, kuri, no vienas puses aktualizē konkrētās apkaimes vēsturi un kultūru, piemēram, kontekstā ar 2023. gadā izsludināto Lībiešu kultūras mantojuma gadu\**,* bet, no otras puses, piedāvā starptautiski aktuālu un iedzīvotājus iesaistošu un pilsonisko aktīvismu raisošu programmu.

Programmas uzdevumi:

1. Piedāvāt mākslinieciski augstvērtīgu, daudzveidīgu, starpdisciplināru kultūras programmu;

2. Aktualizēt pilsonisko aktīvismu, iedzīvotāju līdzdalību un saliedēšanu;

3. Atbalstīt kultūras nevalstisko sektoru un veicināt pilsētas sadarbību ar to pilsētas kultūrpolitikas ieviešanā;

4. Nodrošināt laikmetīgās kultūras formu pārstāvniecību pilsētas kultūras programmā;

5. Veicināt kultūras jaunradi Rīgas pilsētā;

6. Nodrošināt kultūras pieejamību plašākā pilsētas ģeogrāfijā.

\* [*https://www.unesco.lv/lv/jaunums/2023-gadu-izsludina-par-libiesu-mantojuma-gadu*](https://www.unesco.lv/lv/jaunums/2023-gadu-izsludina-par-libiesu-mantojuma-gadu)

Lai sasniegtu šos mērķus un īstenotu uzdevumus, Programma tiek organizēta 4 (četrās) daļās:

1. Apkaimju svētki;
2. Pasākumu programma parkos;
3. Rīgas dzimšanas dienas svinību pasākums;
4. Laikmetīgās kultūras pasākumi.

Papildus Konkursa kārtībā līdzfinansētajiem pasākumiem, tiks organizēti Programmas pasākumi, kuri tiks atlasīti iepirkumu procedūrā t.sk.:

|  |  |  |  |
| --- | --- | --- | --- |
| Nr. p.k. | Pasākuma nosaukums | Pasākuma norises laiks | Pasākuma norises vieta |
| **Apkaimes svētki** | | | |
| 1. | Ķengaraga apkaimes svētki | 22.07.2023. | Ķengaraga parks |
| 2. | Pļavnieku/ Purvciema apkaimes svētki | 05.08.2023. | Dreiliņu kalna parks |
| 3. | Torņakalna apkaimes svētki | 19.08.2023. | Arkādijas parks |
| 4. | Daugavgrīvas apkaimes svētki | 26.08.2023. | Skvērs pie Plēksnes un Parādes ielas krustojuma, Buļļupes aktīvās atpūtas zona (pie Birzes ielas) |
| **Rīgas dzimšanas dienas pasākums** | | | |
| 5. | Rīgas dzimšanas dienas svinības | 19.08.2023. | Vecrīga (Doma laukums un citviet) |
| **Parku programmas** | | | |
| 6. | “Prieka mirkļu parks Nordeķu parkā” | 11.07.2023. – 01.09.2023. | Nordeķu parks |
| 7. | Vērmanes dārza koncertprogramma | 13.07.2023. – 01.09.2023. | Vērmanes dārzs/ estrāde |

Konkursa tematiskās sadaļas „2023. gada Rīgas vasaras kultūras programma“ ietvaros tiks atlasīti un līdzfinansēti pasākumu pieteikumi divās daļās **„Apkaimes svētki“** un **„Laikmetīgās kultūras pasākumi“**. Konkursā var iesniegt pieteikumus pasākumu īstenošanai publiski brīvi pieejamās un pasākumu norisei atbilstošās vietās Rīgas pilsētā, izņemot Vērmanes dārzu un Nordeķu parku, kuros paredzēti Programmas pasākumi ar vienotu un regulāru notikumu kalendāru.

**1.** **DAĻA “APKAIMES SVĒTKI”**

1. “Apkaimes svētki” daļā tiek pieteikti pasākumi vienas dienas kultūras pasākumu programmas 6 (sešiem) svētku pasākumiem apkaimēs atbilstoši norādītajām pasākumu norises vietām un laikiem, t.sk.:

|  |  |  |  |
| --- | --- | --- | --- |
| Nr.  p.k. | Pasākuma nosaukums | Pasākuma norises laiks | Pasākuma norises vieta |
| 1. | **Zolitūdes apkaimes svētki** | **29.07.2023.** | Ziemeļvalstu ģimnāzijas teritorija (Paula Lejiņa iela 12, Rīga) |
| 2. | **Čiekurkalna apkaimes svētki** | **29.07.2023.** | Čiekurkalna krustceles (Rusova iela 17, Rīga) |
| 3. | **Ziepniekkalna apkaimes svētki** | **05.08.2023.** | Rīgas 95. vidusskolas teritorija (Bruknas iela 45, Rīga) |
| 4. | **Juglas apkaimes svētki** | **12.08.2023.** | Velnezera apkārtnes teritorijā |
| 5. | **Brasas apkaimes svētki** | **26.08.2023.** | Parkā pie Brasas tilta, starp Laktas ielu un Upes ielu – teritorijā starp Brasas pārvadu, Invalīdu ielu, Straumes ielu, Brasas cietumu un Laktas ielu un Hospitāļu ielas garumā |
| 6. | **Vecāķu apkaimes svētki** | **26.08.2023.** | Vecāķu promenāde, Pludmales iela sākot no Kāpu prospekta līdz pludmalei |

2. Pretendentam, izstrādājot pieteikumu, jāņem vērā šādi nosacījumi pasākuma programmas saturam:

2.1. Pasākuma programmā jāiekļauj vismaz 8-10 kultūras pasākumi (pasākumiem jāpārstāv dažādas kultūras nozares – koncertprogramma, teātra un/ vai cirka izrāde, vizuālā māksla, radošās darbnīcas, līdzdarbošanās pasākums, u.c. formāta aktivitātes atbilstoši pasākuma norises vietai). Programmas noslēgumam jābūt muzikālai kulminācijai, piem. koncerts, zaļumballe vai tml. Pasākuma organizatoram jānodrošina programmas nepārtrauktība visas dienas garumā, lai pasākuma laikā vienai aktivitātei beidzoties, sāktos nākamā vai arī pasākumi notiktu paralēli, neveidojot garas pauzes starp dažādiem programmas pasākumiem;

2.2. Programmai jābūt iekļautiem vismaz 2 (diviem) pasākumiem ar profesionāla kolektīvu vai mākslinieku dalību, kas vērtējams kā saistošs arī potenciālajiem pilsētas apkaimes viesiem. Prasības mērķis ir nodrošināt profesionālu un augstvērtīgu satura piedāvājumu;

2.3. Programmai jāparedz pasākumi un līdzdalības iespējas bērniem un ģimenēm ar bērniem (piemēram, mākslinieku vadītas darbnīcas, bērnu koncerti, radošas spēles u.c.);

2.4. Jāparedz pasākumi, kuros tiek iesaistīti vai līdzdarbojas apkaimes iedzīvotāji (nodarbības, meistarklases u.c.);

2.5. Programmai jāatspoguļo līdzsvars starp izklaides un izglītības pasākumiem un jāiekļauj vismaz viens pasākums, kas sniedz iespēju pasākuma apmeklētājiem iepazīt apkaimes vēsturi un kultūru (piemēram, audio gidi, ekskursijas ar apkaimju iedzīvotājiem vai gidiem, izstādes pilsētvidē, u.c. formāti. Var integrēt jau esošus risinājumus, piesaistot partnerus.).

2.6. Programmā jāparedz aktivitāte dialoga veicināšanai ar apkaimju iedzīvotājiem par konkrētais apkaimei aktuāliem jautājumiem, piemēram, izvietojot Apkaimju iedzīvotāju centra (AIC) informatīvo telti vai tml. vai organizējot diskusijas, brīvo mikrofonu ar moderatoru u.c. aktivitātes.);

2.7. Programmas izstrādes un realizēšanas posmā iespēju robežās sadarbojas ar apkaimes AIC koordinatoru, apkaimes biedrību/ām un apkaimē esošajām kultūras iestādēm, māksliniekiem, izglītības iestādēm un uzņēmējiem;

2.8. Pasākuma organizatoram jānodrošina tiešās komunikācijas aktivitātes ar konkrētās apkaimes iedzīvotājiem, reklamējot pasākumu, kā, piemēram, informatīvo materiālu izveide – maketēšana, druka, dalīšana, izvietošana apkaimes iestādēs, kāpņu telpās (saskaņojot ar apsaimniekotāju) u.tml., ievērojot “Rīgas vasaras” dizaina vadlīnijas un pirms drukas, saskaņojot materiālus ar Departamenta kontaktpersonu.

2.9. Pasākuma programmai jābūt nodrošinātai vismaz no plkst. 12.00 līdz plkst. 22.00, ievērojot valstī un pašvaldībā noteiktos ierobežojumus par pasākumu norisi vēlās vakara stundās;

2.10. Pasākuma laikā jānodrošina sabiedriskās ēdināšanas/ āra kafejnīcu pakalpojums pasākuma teritorijā (vēlama vietējo tirgotāju un apkaimes kafejnīcu iesaiste), tomēr sabiedriskās ēdināšanas pakalpojuma sniegšanu un tirdzniecību nosakot kā sekundāru, salīdzinājumā ar piedāvāto Pasākuma kultūras programmu;

2.11. Pasākuma programmas realizācijā iespēju robežās ņemt vērā ilgtspējas aspektus (atkritumu šķirošanas iespējas, izmantoto materiālu iespējamā pārstrāde vai izmantošana atkārtoti u.c. iespējas).

1. Veikt visus nepieciešamos saturiskos un tehniskos plānošanas priekšdarbus Pasākuma programmas sekmīgai un drošai realizācijai, kas paredz:
   1. Nodrošināt svētku noformējumu, izmantojot Rīgas vasaras kultūras programmai paredzētos noformējuma un vides elementus – krāsaino karodziņu virtenes, gaismu virtenes, krēslu komplektus, saulessargus u.c. Rīgas vasaras kultūras programmai paredzētais noformējums jāsaņem Departamenta noliktavā un 2 (divu) dienu laikā pēc pasākuma tos jāatgriež tādā kārtībā kādā tie tika izsniegti. Tāmē jāparedz finansējums kravas transporta izmaksām;
   2. Nodrošināt Pasākuma norises vietā programmas un norises vietas kartes izvietošanu, paredzot vismaz 2-3 šādus informatīvos stendus visā pasākuma teritorijā. Informatīvā stenda drukas materiāliem jāizmanto “Rīgas vasaras” izstrādātā grafiskā identitāte, maketus pirms nodošanas ražošanā saskaņojot ar Departamenta kontaktpersonu;
   3. Nodrošināt Pasākuma norises saskaņošanu. Veikt visas nepieciešamās darbības Pasākuma organizatoriskajam un tehniskajam nodrošinājumam sagatavošanas un realizācijas posmā (tehniskās uzbūves un nobūves darbi, elektrības nodrošinājums, nepieciešamības gadījumā satiksmes plūsmas organizēšana sadarbībā ar atbildīgajām institūcijām, sabiedriskās kārtības un drošības pasākumu plānošana un nodrošināšana, teritorijas sakopšanas darbu nodrošināšana u.c.);
   4. Palīdzēt organizatoriski nodrošināt elektrības pieslēgumu tirdzniecības vietu nodrošināšanai Pasākuma ietvaros.
   5. Pēc Pasākuma nodrošināt visu nepieciešamo skatuves un cita veidu konstrukciju nobūvi un pasākuma vietas sakopšanu un atbrīvošanu līdz nākamās dienas plkst. 7.00 vai saskaņā ar Departamenta saskaņoto Pasākuma darba un laika plānu.
   6. Pasākuma sagatavošanas un realizācijas posmos sadarboties ar Programmas komunikācijas kampaņas organizatoriem – Rīgas domes Zīmola un komunikācijas pārvaldi, piedalīties komunikācijas pasākumos un aktivitātēs, kas informē sabiedrību par pasākuma mākslinieciskajiem, organizatoriskajiem, tehniskajiem u.c. jautājumiem.
2. Pretendentam, iesniedzot pieteikumu pasākumu “Apkaimes svētki” organizēšanai, jāņem vērā, ka viena pasākuma īstenošanai pieprasītā līdzfinansējuma apjomam ir jāatbilst Konkursa vadlīnijās noteiktajai **Līdzfinansējuma grupai “B”**, kas saskaņā ar Nolikuma 3.4. apakšpunktu paredz līdzfinansējumu **līdz 50 000 *euro*** pasākuma īstenošanai publiskajā ārtelpā publiskajā ārtelpā vai iekštelpās (apmeklētāju skaits no 5000 līdz 10 000).
3. Pretendentu ievērībai! Visas Programmas komunikācija iekļausies vienotā zīmola “Rīgas vasara” komunikācijas kampaņā ar vienotu mājas lapu un kampaņu. Pretendenti var paredzēt komunikācijas aktivitātes iedzīvotāju informēšanai, ievērojot, ka jebkuros risinājumos jāievēro kopējā Rīgas vasaras kultūras programmas identitāte, izvēlētais burtveidols un krāsas, pirms nodošanas ražošanā izstrādātos materiālus saskaņojot ar Departamenta kontaktpersonu.
4. Pretendentiem, kas iesniedz pieteikumu uz līdzfinansējumu pasākuma “Vecāķu apkaimes svētki” organizēšanai, plānojot pasākuma programmu, vēlams ņemt vērā, ka 26.08.2023. tiek plānota ikgadējā akcija “Senās uguns nakts” <http://www.ancientlights.eu/lv>.

**2. DAĻA “LAIKMETĪGĀS KULTŪRAS PASĀKUMI”**

* + - 1. “Laikmetīgās kultūras pasākumi” daļā tiek pieteikti un līdzfinansēti pasākumi ar mērķi nodrošināt Programmas daudzveidību un plašāku pārklājumu pilsētas teritorijā laika posmā no 2023. gada 10. jūlija līdz 31. augustam. Konkursā tiks atbalstīti mākslinieciski augstvērtīgi, inovatīvi, mūsdienīgu formātu, iesaistoši kultūras pasākumi, kuri atbilst Programmas vērtībām, mērķiem un uzdevumiem. Konkursam var tikt iesniegti dažādu žanru un formātu pasākumu pieteikumi, piemēram, koncerti, izrādes, izstādes, kino seansi, lektoriji, akcijas un tml., paredzot iespējami plašu mērķauditoriju, t.sk. ģimenes ar bērniem, jaunieši, seniori, iedzīvotāji, kuri vasaras pavada galvaspilsētā un tml.. Pasākumi var norisināties visu piedāvāto Programmas laiku (10.07.2023. – 31.08.2023.) cikliski vai kā vienreizēji notikumi, piedāvājot pasākumus īstenot vienā vai vairākās norišu vietās (apkaimēs). Prioritāri tiks atbalstīti pasākumi, kuru norise ir plānota publiskajā ārtelpā, kā arī projekti, kuri spēj turpināties vai tikt attīstīti arī pēc Programmas noslēguma. Visos pasākumos ir jāparedz ieeja bez maksas.

2. Konkursam var iesniegt pieteikumus pasākumu īstenošanai publiski brīvi pieejamās un pasākumu norisei atbilstošās vietās Rīgas pilsētā, izņemot Vērmanes dārzu un Nordeķu parku, kuros paredzēti Programmas pasākumi ar vienotu un regulāru notikumu kalendāru. Ņemot vērā pieejamo finansējuma apjomu, konkursa kārtībā var tikt atbalstīti apmēram 15-20 pasākumu pieteikumi, t.sk. 80% pasākumi, kuri notiek publiski pieejamās ārtelpās un kuru norise plānota ārpus Centra apkaimes.

1. Pretendentam pieteikumā ir jāparedz nepieciešamie pasākumi un plānotie izdevumi pilna apjoma pasākuma realizācijai atbilstoši tā specifikai, t.sk. programmai, norises vietai, plānotajam apmeklētāju skaitam un tml., kā arī normatīvajos aktos noteiktajām prasībām publisko pasākumu organizēšanai.
2. Pretendentam, iesniedzot pieteikumu, jāņem vērā, ka viena pasākuma īstenošanai pieprasītā līdzfinansējuma apjomam ir jāatbilst Konkursa vadlīnijās un Nolikuma 3.4. apakšpunktā noteiktajām Līdzfinansējuma grupām - **“D” grupa** (Pasākums publiskajā ārtelpā vai iekštelpās (apmeklētāju skaits no 500 līdz 2000)), līdzfinansējums **līdz 15 000 *euro*** un **“E” grupa** (Pasākums publiskajā ārtelpā vai iekštelpās (apmeklētāju skaits līdz 500)), līdzfinansējums **līdz 7 500 *euro***.
3. Pretendentu ievērībai! Visas Programmas komunikācija iekļausies vienotā zīmola “Rīgas vasara” komunikācijas kampaņā ar vienotu tīmekļvietni un kampaņu. Pretendenti var paredzēt komunikācijas aktivitātes iedzīvotāju informēšanai, ievērojot, ka jebkuros risinājumos jāievēro kopējā Rīgas vasaras kultūras programmas identitāte, izvēlētais burtveidols un krāsas, pirms nodošanas ražošanā izstrādātos materiālus saskaņojot ar Departamenta kontaktpersonu.

Levite 67043689

Ermansone 67043649